Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Somijā ostu darbinieku sarunas ar darba devējiem par algu palielināšanu noslēgušās bez panākumiem, rezultātā ostu darbinieki Somijā sākuši beztermiņa streiku. "Streiks turpināsies tik ilgi, kamēr netiks panākta vienošanās," norāda Somijas transporta nozares darbinieku arodbiedrība AKT, kas pārstāv vairāk nekā 95% no Somijas ostu darbiniekiem. "Streika dēļ tiks apturēta darbība visās Somijas ostās, caur kurām notiek 90% Somijas ārējās tirdzniecības, kas veido 280 miljonus eiro dienā," ziņo Somijas Ostu operatoru asociācija. 
Vācijas arodbiedrība "Verdi" vakar vakarā izsludināja vienas dienas streiku, kas piektdien notiks vairākās lidostās - Minhenē, Frankfurtē pie Mainas, Hamburgā, Štutgartē, Dortmundē, Hanoverā un Brēmenē. Pasažieriem ir jārēķinās ar reisu atcelšanu vai kavēšanos, brīdināja "Verdi".
Latvijas Izglītības un zinātnes darbinieku arodbiedrība nolēmusi dot valdībai laiku līdz 15.martam, lai Izglītības un zinātnes ministrija pildītu streika prasību izpildi, pretējā gadījumā 24.aprīlī sāksies Latvijas pedagogu streiks.
===============================================
ASV amatpersonas atklājušas, ka ASV gatavo jaunu desmit miljardu dolāru palīdzības paketi Ukrainai. Gaidāms, ka ASV tuvākajās dienās paziņos arī par jaunu militāro palīdzību Ukrainai, atklāja amatpersonas. Taču visticamāk, tā neietvers iznīcinātājus F-16, kurus lūdzis Ukrainas prezidents Volodimirs Zelenskis. Izlūkošanas dati, ar kuriem apmainās NATO valstis, liecina par to, ka Krievija koncentrē Ukrainas robežas tuvumā kara lidmašīnas un helikopterus, lai atbalstītu sauszemes uzbrukumu, tā,  atsaucoties uz divām Rietumu amatpersonām, ziņo britu "Financial Times". 
=============================================== Izglītības un zinātnes ministrijā esot panākta vienošanās par Daugavpils Universitātes integrāciju Latvijas Universitātē. Arī DU rektore Irēna Kokina žurnālistiem izteikusies, ka patlaban šāda integrācija ir labākā no ministrijas piedāvātajām iespējām. Viņa atzina, ka ir izsīkuši spēki pārliecināt par nepieciešamību saglabāt DU autonomiju. Turklāt neapvienošanās gadījumā augstskola zaudētu Atveseļošanas fonda finansējumu. Piedāvājumu apvienoties arī ar Rēzeknes Tehnoloģiju akadēmiju DU noraidījusi, jo RTA specializējusies inženierzinātnēs, kas vairāk sader ar Rīgas Tehniskās universitātes stratēģisko specializāciju. Kokina saka, ka vismaz trīs gadus DU tiek apsolīta zināma autonomija, tā varēs īstenot visas studiju programmas, saglabāsies mācībspēki. Rektore uzskata, ka studenti būs ieguvēji, jo varēs apgūt visas esošās programmas uz vietas Daugavpilī.
========================================== 
Rēzeknes Mākslas un dizaina vidusskolas (RMDV) un Jāņa Ivanova Rēzeknes Mūzikas vidusskolas (JIRMV) reorganizācija tiks sākta jau šajā pavasarī, lai līdz 1.augustam izveidotu apvienoto Latgales Mūzikas un mākslas vidusskolu.
===============================================
Daugavpilī Marka Rotko mākslas centrā svētdien, 19.februārī, notiks diskusija par radošās domas brīvības iespējām un robežām, ko organizē Kultūras ministrija sadarbībā ar Daugavpils pilsētas pašvaldību un Daugavpils Marka Rotko mākslas centru, pieaicinot nozaru ekspertus un sabiedrības pārstāvjus. Mērķis - meklēt atbildes uz jautājumu par radošās domas brīvības iespējām un robežām 21.gadsimta Latvijas kultūrtelpā un veicināt izpratni par laikmetīgās mākslas daudzveidīgo izpausmes formu un demokrātisko vērtību līdzāspastāvēšanu.
=============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.